Komisjoni määrus (EÜ) nr 1840/2001,

19. september 2001,

millega muudetakse kolmandat korda määrust (EÜ) nr 23/2001, millega sätestatakse erandina määruste (EÜ) nr 800/1999, (EMÜ) nr 3719/88, (EÜ) nr 1291/2000 ja (EMÜ) nr 1964/82 sätetest erimeetmed veiselihasektoris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, [1] viimati muudetud määrusega (EÜ) nr 1512/2001, [2] eriti selle artikli 29 lõike 2 punkti a, artikli 33 lõiget 12 ja artiklit 41,

ning arvestades järgmist:

(1) Teatavate kolmandate riikide ametiasutuste võetud tervishoiumeetmed veiste ja veiseliha ekspordi suhtes seoses veiste spongioosse entsefalopaatiaga on avaldanud tõsist majanduslikku mõju ühenduse eksportijatele.

(2) Mitmes liikmesriigis esinenud suu- ja sõrataudi juhtumite tulemusel on nõukogu 26. juuni 1990. aasta direktiivi 90/425/EMÜ (milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, [3] viimati muudetud direktiiviga 92/118/EMÜ [4]) ja eriti selle artikli 10 alusel ning nõukogu 11. detsembri 1989. aasta direktiivi 89/662/EMÜ (veterinaarkontrollide kohta ühendusesiseses kaubanduses seoses siseturu väljakujundamisega, [5] muudetud direktiiviga 92/118/EMÜ) ja eriti selle artikli 9 alusel vastu võetud kaitsemeetmed.

(3) Komisjoni määrusega (EÜ) nr 23/2001, [6] viimati muudetud määrusega (EÜ) nr 908/2001, [7] on kasutusele võetud meetmed nimetatud meetmete tõsiste mõjude leevendamiseks.

(4) Teatavate kolmandate riikide poolt võetud meetmed kehtivad ja teatavatel juhtudel on neid tugevdatud. Seda olukorda silmas pidades tuleks teatavaid tähtaegu pikendada, kuid mitte kauemaks kui 31. detsembrini 2001.

(5) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 23/2001 artikkel 2 asendatakse järgmisega:

"Artikkel 2

1. Litsentsiomaniku taotluse korral tühistatakse määruse (EÜ) nr 1445/95 kohaselt väljaantud ekspordilitsentsid, mida on taotletud hiljemalt 30. märtsil 2001 ja mille kehtivus ei ole lõppenud enne 1. novembrit 2000, ning asjaomane tagatis vabastatakse.

2. Eksportija taotluse korral ja toodete osas, mille puhul hiljemalt 30. märtsiks 2001:

- olid täidetud ekspordiga seotud tolliformaalsused või mis olid paigutatud mõne määruse (EMÜ) nr 565/80 artiklites 4 ja 5 osutatud tollikontrolli korra alla, pikendatakse määruse (EÜ) nr 1291/2000 artikli 32 lõike 1 punkti b alapunktis i ning määruse (EÜ) nr 800/1999 artikli 7 lõikes 1 ja artikli 34 lõikes 1 osutatud 60päevast ühenduse tolliterritooriumilt lahkumise tähtaega 31. detsembrini 2001,

- olid täidetud ekspordiga seotud tolliformaalsused, kuid mis ei olnud veel ühenduse tolliterritooriumilt välja viidud või mille suhtes rakendati üht määruse (EMÜ) nr 565/80 artiklites 4 ja 5 osutatud tollikontrolli protseduuri, maksab eksportija tagasi kõik ettemakstud toetused ja nimetatud toimingutega seotud tagatised vabastatakse,

- olid täidetud tolliformaalsused ja mis olid ühenduse tolliterritooriumilt välja viidud, võib tooted tagasi tuua ja suunata ühenduses vabasse ringlusesse. Eksportija maksab tagasi kõik ettemakstud toetused ja nimetatud toimingutega seotud tagatised vabastatakse,

- olid täidetud tolliformaalsused ja mis olid ühenduse tolliterritooriumilt välja viidud, võib tooted tagasi tuua ja kohaldada nende suhtes vabatsoonis, vabalaos või tollilaos peatamisprotseduuri kuni 31. detsembrini 2001 enne lõppsihtkohta jõudmist; see ei mõjuta toetuse maksmist tegeliku lõppsihtkoha põhjal ega litsentsi kohta esitatud tagatist."

Artikkel 2

Käesolev määrus jõustub järgmisel päeval pärast Euroopa Ühenduste Teatajas avaldamist.

Käesolevat määrust kohaldatakse toimingute suhtes, mille osas ei ole veel lõplikku otsust vastu võetud.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. september 2001

Komisjoni nimel

komisjoni liige

Franz Fischler

[1] EÜT L 160, 26.6.1999, lk 21.

[2] EÜT L 201, 26.7.2001, lk 1.

[3] EÜT L 224, 18.8.1990, lk 29.

[4] EÜT L 62, 15.3.1993, lk 49.

[5] EÜT L 395, 30.12.1989, lk 13.

[6] EÜT L 3, 6.1.2001, lk 7.

[7] EÜT L 127, 9.5.2001, lk 33.

--------------------------------------------------